ZAPISNIK
s 11. sjednice Vijeća Mjesnog odbora „Pavao Šubić”
održane u četvrtak, 10. veljače 2022., s početkom u 18 sati u prostoriji MO-a „Pavao Šubić” u Šubićevoj ulici 40/II

NAZOČNI ČLANOVI VIJEĆA:
Nikolina Hrust, Neven Penzar, Vladimir Resnik i Roman Roland
Vijećnica Andrea Vranić se ispričala zbog nedolaska.
Predsjeda: Nikolina Hrust, Predsjednica Vijeća
Zapisnik vodi: Nikolina Hrust,Predsjednica Vijeća

Predsjednica konstatira da je na 11. sjednici Vijeća Mjesnog odbora „Pavao Šubić” nazočno četvero od ukupno petero članova Vijeća, što znači da Vijeće može pravovaljano odlučivati, te otvara 11. sjednicu Vijeća Mjesnog odbora „Pavao Šubić”.
Na prijedlog Predsjednice članovi Vijeća jednoglasno su prihvatili prijedlog Dnevnog reda 11. sjednice VMO-a i zapisnik sa 10. sjednice Vijeća.

DNEVNI RED
1. [bookmark: _Hlk96978696]Financijski plan Mjesnog odbora ''Pavao Šubić'' za 2022. godinu – usvajanje
2. [bookmark: _Hlk96982102] Plan malih komunalnih akcija Mjesnog odbora ''Pavao Šubić'' u 2022. godini – usvajanje
3. [bookmark: _Hlk96983706]Javno savjetovanje - Nacrt prijedloga Odluke o javnoj usluzi sakupljanja komunalnog otpada – prijedlozi Zaključka
4. [bookmark: _Hlk96986314]Javno savjetovanje - Nacrt prijedloga Odluke o podnošenju prijedloga i peticija građana – prijedlozi Zaključka
5. Prijedlozi za Advent 2022.
6. Prijedlozi lokacija za pilot projekt uklanjanja grafita s pročelja
7. [bookmark: _Hlk96989709]Prijave i upiti komunalnom i prometnom redarstvu
8. [bookmark: _Hlk96991294]Upiti i poruke građana
9. [bookmark: _Hlk96991473]Pitanja i prijedlozi


Ad 1. Financijski plan Mjesnog odbora ''Pavao Šubić'' za 2022. godinu – usvajanje
	Vijeće Mjesnog odbora ne prihvaća predloženi Financijski plan MO „Pavao Šubić“ za 2022. godinu jer je mišljenja da navedene aktivnosti redovnog održavanja zelenih površina i prometnica nisu adekvatno objašnjene i popraćene bar približnim troškovima radova i njihovim brojem. Članovima Vijeća iz ovog Financijskog plana, osim navođenja troškova za naknade članovima vijeća, nije razvidno koji je iznos predviđen za programe malih komunalnih akcija koje, u ovom dokumentu, uopće nisu spomenute. Stoga se Vijeće mjesnog odbora samo može usuglasiti s odobrenim sredstvima prema financijskim mogućnostima Grada, ali ne i načinom preopćenitog prikaza aktivnosti bez opisa i navođenja barem približnih troškova.

Zaključak
Članovi Vijeća Mjesnog odbora „Pavao Šubić“ ne prihvaćaju ovako sastavljen Financijski plan za 2022. godinu i traže podrobniju raščlambu navedenih troškova.

Ad 2. Plan malih komunalnih akcija Mjesnog odbora ''Pavao Šubić'' u 2022. godini – usvajanje
	Vijeće Mjesnog odbora smatra da predloženi Plan malih komunalnih akcija čine samo kopirane aktivnosti iz Financijskog plana za redovno održavanje javnih zelenih površina i održavanje nerazvrstanih cesta, a ne i plan prihvaćenih prijedloga Vijeća mjesnog odbora, te ne prihvaća ovako predstavljen Plan malih komunalnih akcija i za sljedeću godinu traži razdvajanje stavki komunalnih aktivnosti u sklopu redovnog održavanja, za koje je predviđena najveća svota financijskih sredstava, i dopunu s konkretnim prijedlozima Plana malih komunalnih akcija prihvaćenima iz prijedloga Vijeća.

Zaključak
Članovi Vijeća Mjesnog odbora „Pavao Šubić“ ne prihvaćaju ovako sastavljen Plan malih komunalnih aktivnosti za 2022. godinu i traže razdvajanje troškova redovnog održavanja i pojedinačnih prijedloga malih komunalnih akcija, navođenje prihvaćenih pojedinačnih akcija te podrobnije objašnjenje troškova.

Ad 3. Javno savjetovanje – Nacrt prijedloga Odluke o javnoj usluzi sakupljanja komunalnog otpada – prijedlozi Zaključka
	Svi članovi Vijeća Mjesnog odbora kroz raspravu su se usuglasili s Nacrtom prijedloga Odluke o javnoj usluzi sakupljanja komunalnog otpada uz nekoliko prijedloga koji su poslani kao elementi za zajednički dokument prijedloga mjesnih odbora Gradske četvrti Donji grad a obuhvaćali su prijedloge za smještaj kanti / kontejnera za otpad i uvrštenje građana koji koriste pelene iz medicinskih razloga u grupu povlaštenih korisnika usluge javnog sakupljanja komunalnog otpada, te omogućavanje nabave vrećica za otpad i manjeg volumena od 20 l. S obzirom na veliki problem sa sakupljanjem komunalnog otpada na razini cijelog grada, članovi Vijeća predlažu nekoliko mogućih rješenja, prema iskustvu na području svog mjesnog odbora, a kojima bi se mogla poboljšati i olakšati usluga sakupljanja komunalnog otpada, a s pločnika i oko stabala ukloniti plastične kante.
Zaključak
Članovi Vijeća Mjesnog odbora „Pavao Šubić“ predlažu da se na dio parkirališnih mjesta, gdje je to moguće i potrebno zbog nepostojanja adekvatnog prostora za smještaj kanti za otpad, postavi više spremnika za otpad. Predlaže se da se za svaku zgradu u najproblematičnijem prostoru središnjeg dijela grada izračuna optimalan volumen kontejnera prema broju stanara u zgradi, te da se na „lokalnim otpadnim otocima“postave bar 2-3 kontejnera za okolne zgrade. Svugdje gdje je to moguće zbog nepostojanja podzemnih instalacija, članovi predlažu postavljanje ukopanih kontejnera u kojima bi se pomoću „pametnih kartica“ pratilo i naplačivalo odlaganje mješanog otpada po uzoru na neke europske, pa čak i hrvatske gradove.
U slučajevima postojanja lokacije za postavljanje kanti za otpad, ali na javnoj površini, članovi smatraju da bi svakako trebalo omogućiti zaključavanje kanti na način da su smještene u zaključane „kaveze“ kojima bi se priječilo ubacivanje tuđeg otpada, osim onog stanara zgrade kojoj navedene kante za otpad pripadaju.

Ad 4 Javno savjetovanje - Nacrt prijedloga Odluke o podnošenju prijedloga i peticija građana – prijedlozi Zaključka
Zaključak
Svi prisutni članovi Vijeća Mjesnog odbora suglasni su sa svim stavkama i objašnjenjima navedenima u Nacrtu prijedloga Odluke o podnošenju prijedloga i peticija.

Ad 5. Prijedlozi za Advent 2022.
	Prema vlastitom doživljaju događanja tokom Adventa 2021. godine, a koji su izostali na području MO „Pavao Šubić“ članovi Vijeća kao prijedlog za planove za Advent 2022. unaprijed predlažu da se na području parka u ulici Bartula Kašića postavi nekoliko ugostiteljskih kućica s blagdanskom ponudom jela i pića, te mobilni podij za održavanje manjih koncerata još neafirmiranih glazbenika koji bi se mogli povremeno održavati i za druge prilike tokom godine.
Članovi predlažu i suradnju sa susjednim MO „Eugen Kvaternik“ kako bi se tokom prosinca oživio Trg Eugena Kvaternika postavljanjem „šume“ od 20-30 „borova“ koje bi u sklopu javnih likovnih radionica pod vodstvom likovnog pedagoga ili nekog umjetnika izrađivala djeca i građani svih dobi. Takva „čarobna šuma“ privlačila bi prolaznike i turiste na inače ogoljelu površinu trga i unijela novu enegiju u ovaj dio grada.
Članovi jednoglasno podržavaju i daljnju suradnju ovih dvaju mjesnih odbora vezano uz organiziranje događanja na Trgu Eugena Kvaternika i osmišljavanju njegova prostora i u drugim mjesecima tokom godine (npr. uz manifestaciju Cest ist d' best), te je predsjednica obećala stupiti u kontakt s predsjednikom MO „Eugen Kvaternik“ i dogovoriti sastanak članova Vijeća oba mjesna odbora na ovu temu.

Ad 6. Prijedlozi lokacija za pilot projekt uklanjanja grafita s pročelja
Svjedočeći stalnom vandalskom uništavanju fasada i arhitektonskih i drugih površina u svom mjesnom odboru i po cijelom gradu, te pritužbama građana, vijećnici predlažu da se što hitnije aktivira praćenje vandala putem gradskog video nadzora i njihovo kažnjavanje bez obzira odakle dolaze. Vijećnici također predlažu da se počne primjenjivati već postojeći, ali nikad zaživjeli Akcijski plan za sprječavanje vandalskog grafitiranja u Gradu Zagrebu donesen 2015. godine, a građani pozovu na suradnju i upoznaju s mogućnostima i pogodnostima koje mogu ostvariti prijavom za dodjelu namjenskih sredstava za mjere zaštite objekata od grafita. Kao pilot projekt predlaže se prezentacija ovakvog načina zaštite i čišćenja pročelja stanarima zgrada u Šubićevoj ulici od broja 19. do 27.

Ad 7. Prijave i upiti komunalnom i prometnom redarstvu
[bookmark: _GoBack]Predsjednica Vijeća podnijela je članovima Vijeća izvještaj o podnesenim prijavama i kontaktima s gradskim službama i građanima i izvedenim radovima na području MO.
Predsjednica je navela kako su od zadnje sjednice VMO Komunalnom i prometnom redarstvu prijavljeni : ostaci metalnih šipki na pločniku na južnoj strani Trga Eugena Kvaternika, uleknuće na uglu Grabovčeve i Tuškanove ulice, razbijeni beton odušnika parikirališta ispod dječejeg vrtića u ulici Fra Filipa Grabovca, Dom za starije i nemoćne Remete čiji se oglasi često pojavljuju u oglasnom ormariću MO i u kojega provaljuju.
Od izvedenih radova Predsjednica je izvijestila o popravku rubnjaka i postavljanju tlakavica u Tuškanovoj ulici kod Martićeve, postavljenom usporniku u Martićevoj ulici na prijelazu s tržnice do parka i popravljenom uleknuću asfalta na uglu Grabovčeve i Tuškanove.
O uređenje zelenila oko zgrade INE i popravku svjetiljki oko zgrade INE Predsjednica još nije uspjela doći u kontakt s osobama ovlaštenima za navedene akcije s obzirom da navedenu zelenu površinu ne uređuje tvrtka Zrinjevac.

Ad 8. Upiti i poruke građana
Predsjednica je izvijestila vijećnike o nekoliko mailova koje je primila od sugrađanke S.

Ad 9. Pitanja i prijedlozi
Vijećnici su izvijestili da je u dijelu Derenčinove ulice od Martićeve do Šubićeve gotovo potpuni mrak iako je to ulica kojom prolazi mnogo djece na putu prema školi ili kući. Derenčinova ulica je u navedenom dijelu zaista slabo osvijetljena i to samo s istočne strane kod zgrade INE samostojećim nezasjenjenim svjetiljkama od kojih većina nije u funkciji. Na cijeloj čestici na kojoj se nalazi zgrada INE izvan funkcije je 24 od 28 svjetiljki, no u ostalim ulicama postoji rasvjeta s druge strane prometnice, dok je ovaj potez u Derenčinovoj zapravo neosvijetljen i predstavlja moguću opasnost za prolaznike i njihovu sigurnost.
Vijećnici su zatražili da se u sklopu obnove rasvjete na području MO „Pavao Šubić“ svakako prvenstvo da Derenčinovoj ulici koja je i u svom sjevernom dijelu loše osvijetljena, no za dio od Martićeve do Šubićeve traže se što hitnije, bar privremene mjere za osvjetljenje cijele ulice.
Kako bi se bar djelomice popravilo loše stanje, trebalo bi stupiti u kontakt s Državnim inspektoratom smješetnom u zgradi INE i zatražiti od nadležnih popravak svjetiljki čime bi se Derenčinova ulica donekle rasvjetlila i učinila ugodnijom i sigurnijom za pješake.

Kako više nije bilo pitanja ni komentara, sjednica je zaključena u 19:45.


KLASA: 024-08/22-003/331
URBROJ: 251-13-11-1-22-2
Zagreb, 10. veljače 2022.





Predsjednica
Vijeća Mjesnog odbora „Pavao Šubić”

Nikolina Hrust 

